***- NACRT PRIJEDLOGA***

Na temelju članka 36. Zakona o poljoprivredi („Narodne novine“ broj 118/18, 42/20, 127/20, 52/21 i 152/22), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 137/15 – ispravak, 123/17, 98/19 i 144/20), članka 24. Statuta Zagrebačke županije („Glasnik Zagrebačke županije“ broj 17/09, 31/09, 4/13, 6/13 – pročišćeni tekst, 5/18, 14/18, 18/18 - pročišćeni tekst, 3/20, 23/20, 6/21, 10/21 – pročišćeni tekst i 29/23), članka 64. Poslovnika Županijske skupštine Zagrebačke županije („Glasnik Zagrebačke županije“ broj 26/09, 5/13, 6/13 – pročišćeni tekst, 28/17, 5/18, 14/18, 18/18 - pročišćeni tekst, 23/20, 34/20, 10/21– pročišćeni tekst i 42/21), a u skladu s Nacionalnom razvojnom strategijom Republike Hrvatske do 2030. godine ("Narodne novine" broj 13/21) Županijska skupština Zagrebačke županije na \_\_\_\_. sjednici održanoj \_\_\_\_\_\_\_\_\_\_\_\_\_ 2023. godine donosi

**IZMJENE I DOPUNE PROGRAMA** **POTICANJA RAZVOJA**

**POLJOPRIVREDE, ŠUMARSTVA I RURALNOG PROSTORA ZAGREBAČKE ŽUPANIJE ZA RAZDOBLJE OD 2023. DO 2025. GODINE**

**I.**

U Programu poticanja razvoja poljoprivrede, šumarstva i ruralnog prostora Zagrebačke županije za razdoblje od 2023. do 2025. godine ("Glasnik Zagrebačke županije" broj 48/2022) u Sadržaju unutar točke VIII. MJERE PROGRAMA iza Glave C. RURALNI PROSTOR dodaje se Glava D. UDRUGE.

**II.**

U točki V. PRIHVATLJIVI KORISNICI unutar podnaslova Specifični uvjeti prihvatljivosti korisnika mijenja se definicija „profesionalni poljoprivrednik“ i glasi:

„ - „profesionalni poljoprivrednik“ je korisnik koji je upisan u Registar poreznih obveznika po osnovi primarne poljoprivredne proizvodnje i/ili prerade poljoprivrednih proizvoda i obveznik plaćanja doprinosa za zdravstveno i mirovinsko osiguranje po navedenoj osnovi,“

**III.**

U točki V. PRIHVATLJIVI KORISNICI iza podnaslova Prihvatljivi korisnici Programa poticanja razvoja poljoprivrede, šumarstva i ruralnog prostora u razdoblju od 2023. do 2025. godine za mjere Programa Glava C. dodaje se podnaslov:

„**Prihvatljivi korisnici Programa poticanja razvoja poljoprivrede, šumarstva i ruralnog prostora u razdoblju od 2023. do 2025. godine za mjere Programa Glava D. su:**

* udruge poljoprivrednih proizvođača, koje sukladno Klasifikaciji djelatnosti udruga imaju registriranu djelatnost 4.5. Poljoprivreda, a imaju najmanje 75% članova sa sjedištem u Zagrebačkoj županiji,
* udruge za razvoj ruralnih područja, koje sukladno Klasifikaciji djelatnosti udruga imaju registriranu djelatnost 10.1. Razvoj ruralnih područja, a imaju najmanje 75% članova sa sjedištem u Zagrebačkoj županiji,
* udruge registrirane za proizvodnju i promociju proizvoda označenog europskom oznakom kvalitete,
* udruga registrirana za provedbu projekta Izbor najuzornije hrvatske seoske žene,
* županijski savezi udruga, čija djelatnost proizlazi iz područja poljoprivrede, a imaju minimalno dvije članice Saveza
* lovoovlaštenik jednog ili više lovišta na području Zagrebačke županije
* lovačka udruga s područja Zagrebačke županije
* Lovački savez Zagrebačke županije
* udruge ovlaštenici ribolovnog prava za ribolovno područje ili ribolovnu zonu (jezero) na području Zagrebačke županije, imaju sjedište na području Zagrebačke županije, organiziraju najmanje 20 članova-ribolovaca, djeluju na području intenzivnog sportskog ribolova, imaju suglasnost Ministarstva za Plan upravljanja
* Športsko ribolovni savez Zagrebačke županije

**IV.**

U točki VI. PRIHVATLJIVI PROJEKTI mijenja se definicija prihvatljivosti projekta i glasi:

„Projekti prihvatljivi za dodjelu novčanih sredstava temeljem Programa poticanja razvoja poljoprivrede, šumarstva i ruralnog prostora u razdoblju od 2023. do 2025. godine su oni koje provode prihvatljivi korisnici, a provode se na području Zagrebačke županije i/ili Grada Zagreba.“.

**V.**

U točki VIII. MJERE PROGRAMA, podtočki A. POLJOPRIVREDA, Mjera 5. Sjetva i sadnja unutar podnaslova 5.2. Subvencioniranje nabave poljoprivrednog repromaterijala dodaje se:

„Neprihvatljivi troškovi:

* nabava voćnih sadnica i loznih cijepova,
* nabava poljoprivrednog repromaterijala koji nije povezan sa sjetvom ratarskih kultura i sjetvom i sadnjom presadnica.“

**VI.**

U točki VIII. MJERE PROGRAMA, podtočki A. POLJOPRIVREDA, Mjera 9. Potpora za razvoj proizvodnje i marketing proizvoda unutar podmjere 9.2. Promocija proizvoda kod Prihvatljivi troškovi za dodjelu potpore za promociju proizvoda dodaje se alineja:

„- nabava nacionalne staklenke za med.“

**VII.**

U točki VIII. MJERE PROGRAMA, podtočki A. POLJOPRIVREDA, Mjera 10. Ulaganje u razvoj nepoljoprivrednih djelatnosti i usluga na ruralnom području unutar podnaslova Uvjeti za dodjelu potpore iza riječi suhomesnatih proizvoda dodaju se riječi: „i izletišta“.

**VIII.**

U točki VIII. MJERE PROGRAMA, podtočki A. POLJOPRIVREDA, Mjera 11. Energetska učinkovitost i obnovljivi izvori energije na poljoprivrednim gospodarstvima kod Prihvatljivi troškovi za dodjelu potpore za povećanje energetske učinkovitosti i/ili uvođenja obnovljivih izvora energije na gospodarstvu dodaje se alineja:

„- agrosolari/agrosunčane elektrane.“,

**IX.**

U točki VIII. MJERE PROGRAMA, podtočki A. POLJOPRIVREDA, Mjera 11. Energetska učinkovitost i obnovljivi izvori energije na poljoprivrednim gospodarstvima mijenjaju se Uvjeti za dodjelu potpore i glase:

„Uvjeti za dodjelu potpore:

* vrijednost ulaganja iznosi najmanje 5.000,00 EUR,
* podnositelj mora imati zadnji važeći dokaz zakonitosti (legalnosti) zgrade na koju je ugrađena SE (ukoliko se radi o upravnom aktu, isti mora biti izvršan/pravomoćan)
* dokaz o vlasništvu zgrade (zgrada u vlasništvu ili suvlasništvu nositelja ili člana poljoprivrednog gospodarstva)
* prihvatljivi troškovi u potpunosti plaćeni dobavljaču robe, odnosno usluge
* dozvola za postavljenje agrosolara/agrosunčane elektrane,
* poljoprivredno zemljište/objekt upisan u ARKOD.“

**X.**

U točki VIII. MJERE PROGRAMA, podtočki A. POLJOPRIVREDA, Mjera 12. Poticanje proizvodnje proizvoda s europskom oznakom kvalitete i/ili županijske robne marke i stavljanje na tržište se briše.

**XI.**

U točki VIII. MJERE PROGRAMA, podtočki B. EKOLOŠKA POLJOPRIVREDA, Mjera 5. Sjetva i sadnja unutar podnaslova 5.2. Subvencioniranje nabave poljoprivrednog repromaterijala dodaje se:

„Neprihvatljivi troškovi:

* nabava voćnih sadnica i loznih cijepova,
* nabava poljoprivrednog repromaterijala koji nije povezan sa sjetvom ratarskih kultura i sjetvom i sadnjom presadnica.“.

**XII.**

U točki VIII. MJERE PROGRAMA, podtočki B. EKOLOŠKA POLJOPRIVREDA, Mjera 6. Potpora za preusmjerenje cjelokupnog gospodarstva na ekološku proizvodnju u podnaslovu Uvjet za dodjelu potpore dodaje se alineja:

„- Upisan u Upisnik subjekata u ekološkoj poljoprivredi“.

**XIII.**

U točki VIII. MJERE PROGRAMA, podtočki B. EKOLOŠKA POLJOPRIVREDA, Mjera 9. Potpora za razvoj proizvodnje i marketing proizvoda unutar podmjere 9.2. Promocija proizvoda kod Prihvatljivi troškovi za dodjelu potpore za promociju proizvoda dodaju se alineje:

„- zakup prodajnog mjesta na tržnici,

- nabava nacionalne staklenke za med.“.

**XIV.**

U točki VIII. MJERE PROGRAMA, podtočki B. EKOLOŠKA POLJOPRIVREDA, Mjera 10. Ulaganje u razvoj nepoljoprivrednih djelatnosti i usluga na ruralnom području Unutar podnaslova Uvjeti za dodjelu potpore iza riječi suhomesnatih proizvoda dodaju se riječi: „i izletišta“.

**XV.**

U točki VIII. MJERE PROGRAMA, podtočki B. EKOLOŠKA POLJOPRIVREDA, Mjera 11. Energetska učinkovitost i obnovljivi izvori energije na poljoprivrednim gospodarstvima kod Prihvatljivi troškovi za dodjelu potpore za povećanje energetske učinkovitosti i/ili uvođenja obnovljivih izvora energije na gospodarstvu dodaje se alineja:

„- agrosolari/agrosunčane elektrane.“,

**XVI.**

U točki VIII. MJERE PROGRAMA, podtočki B. EKOLOŠKA POLJOPRIVREDA, Mjera 11. Energetska učinkovitost i obnovljivi izvori energije na poljoprivrednim gospodarstvima mijenjaju se Uvjeti za dodjelu potpore i glase:

„Uvjeti za dodjelu potpore:

* vrijednost ulaganja iznosi najmanje 5.000,00 EUR,
* podnositelj mora imati zadnji važeći dokaz zakonitosti (legalnosti) zgrade na koju je ugrađena SE (ukoliko se radi o upravnom aktu, isti mora biti izvršan/pravomoćan)
* dokaz o vlasništvu zgrade (zgrada u vlasništvu ili suvlasništvu nositelja ili člana poljoprivrednog gospodarstva)
* prihvatljivi troškovi u potpunosti plaćeni dobavljaču robe, odnosno usluge
* dozvola za postavljenje agrosolara/agrosunčane elektrane,
* poljoprivredno zemljište/objekt upisan u ARKOD.“

**XVII.**

U Glavi C. RURALNI PROSTOR točka 1. IZGRADNJA I UREĐENJE INFRASTRUKTURE NA RURALNOM PROSTORU mijenjaju se Uvjeti prihvatljivosti projekta i glase:

„Uvjeti prihvatljivosti projekta

Prijavljeni program/projekt mora biti u skladu s Planom razvoja Zagrebačke županije za period 2021.-2027.

Sufinanciranje programa/projekata izgradnje i uređenja infrastrukture na ruralnom području koji obuhvaćaju:

* izgradnju ili rekonstrukciju nerazvrstanih cesta u funkciji razvoja poljoprivrede ili šumarstva,
* izgradnju, adaptaciju, sanaciju ili opremanje objekata društvene namjene (vatrogasni domovi i spremišta, društveni domovi, dječja igrališta, sportske građevine, groblja - komunalna infrastruktura i prateće građevine),
* izgradnju, adaptaciju, sanaciju ili opremanje područnih škola.

Prihvatljivi su svi troškovi za radove, opremu i usluge iz područja ruralne infrastrukture sukladno stavkama iz financijskog plana i troškovnika programa/projekta.“

**XVIII.**

Iza Glave C. RURALNI PROSTOR dodaje se Glava D. UDRUGE i glasi:

„**D. UDRUGE**

Potpore obuhvaćene ovom Glavom Programa dodjeljivati će se udrugama iz područja poljoprivrede i ruralnog razvitka, lovstva i ribarstva.

Iz područja poljoprivrede i ruralnog razvitka putem slijedećih mjera:

1. **POTPORA RAZVOJU POSLOVANJA UDRUGA**

Opis mjere

Putem ove mjere korisnicima se omogućava provedba ciljeva i djelatnosti koje su definirane Statutom, osigurava se potpora za organiziranje edukacija i stručnih putovanja u zemlji i inozemstvu za članove udruge te provedba marketinških aktivnosti i promocija proizvoda i proizvođača.

1. **POTPORA ORGANIZACIJI GOSPODARSKIH MANIFESTACIJA**

Opis mjere

Ovom mjerom novčana potpora predviđena je za korisnike s područja Zagrebačke županije koji su organizatori gospodarskih manifestacija od značaja za Zagrebačku županiju čiji je cilj promocija i prodaja proizvoda koje proizvode članovi udruge/saveza i to voća, prerađevina od voća, povrća, prerađevina od povrća, jagoda, cvijeća, ljekovitog i aromatskog bilja, gljiva, žitarica, uljarica, industrijskog bilja, vina, rakija, likera, prerađevina od ostalog bilja, meda, kruha, kolača, slastica, jela, mlijeka, sira, prerađevina od mlijeka i mesa, proizvoda koji su zaštićeni europskom oznakom kvalitete, zatim promocija žive stoke, autohtonih pasmina, malih životinja i oranja te organizacija manifestacije Izbor najuzornije hrvatske seoske žene koja ima za cilj promociju života i rada uzornih žena na selu, a od značaja je za Republiku Hrvatsku.

Gospodarska manifestacija mora trajati minimalno dva dana, osim Izbora najuzornije hrvatske seoske žene, može uključivati prodaju, promociju, ocjenjivanje proizvoda i okrugli stol/radionicu, uključivati više subjekata u organizaciji te se može održavati na području Zagrebačke županije, Grada Zagreba, ostalog dijela Hrvatske i u inozemstvu.

Iz područja lovstva putem slijedećih mjera:

1. **GOSPODARENJE LOVIŠTEM I DIVLJAČI**

Opis mjere

Gospodarenje lovištem i divljači uvjet je za dobro lovno gospodarenje. Tom mjerom osigurava se potrajno gospodarenje divljači i potrajno korištenje prava lova, zaštita i očuvanje biološke i ekološke ravnoteže prirodnih staništa divljači i drugih životinjskih vrsta, a koje ne štete drugim ekosustavima, a sve sukladno Zakonu o lovstvu i ostalim pozitivnim propisima kao temelj budućeg razvoja lovstva u Zagrebačkoj županiji.

Ova mjera provodit će se putem slijedećih podmjera:

* 1. Unos fazanskog pileta (starosti 10 -12 tjedana)
  2. Unos odraslog fazana
  3. Unos zeca običnoga
  4. Osiguranje lovišta od šteta od divljači na poljoprivrednim kulturama, šteta na lovnotehničkim i lovnogospodarskim objektima i šteta na divljači
  5. Sprečavanje šteta od divljači
  6. Nabava opreme za potrebe uzgoja i zaštite divljači u lovištima,
  7. Zbrinjavanje lešina divljih svinja dostavom potvrde u nadležne ovlaštene veterinarske organizacije u svrhu laboratorijske pretrage na ASK
  8. Nabava sredstava i opreme za dezinfekciju u cilju sprečavanja ASK
  9. Izrada dokumentacije

1. **IZGRADNJA I UREĐENJE INFRASTRUKTURE U LOVSTVU**

Opis mjere

Jedan od važnih čimbenika u funkciji razvoja lovnog turizma je izgrađena i opremljena lovna infrastruktura, a u svrhu lovnog gospodarenja važno je održavanje lovnogospodarskih i lovnotehničkih objekata koji su propisani lovnogospodarskom osnovom kao i izgradnja i uređenje objekata u funkciji razvoja lovnog turizma, a koji se nalaze u brdsko-šumskom području.

Ova mjera provodit će se putem slijedećih podmjera:

* 1. Objekti za obradu i čuvanje mesa divljači
  2. Lovački domovi s popratnim sadržajima
  3. Lovačke streljane
  4. Ispusti za divljač (volijere) s pripadajućom opremom ili gateri za obuku lovačkih pasa

1. **PROMOCIJA LOVSTVA I LOVNOG TURIZMA**

Opis mjere

Ovom se mjerom putem organizacije lovačkih natjecanja i svečanosti promiče i popularizira lovstvo i lovni turizam, lovni običaji i lovna etika.

Provedbom mjere povećava se prepoznatljivost županijskog lovstva izvan granica Zagrebačke županije, a sve aktivnosti koje se provode u cilju promocije lovstva ujedno su i pokretači gospodarskih aktivnosti i pokretači razvoja ruralnog prostora.

1. **RAZVOJ LOVNOG STRELJAŠTVA I LOVNE KINOLOGIJE**

Opis mjere

Kroz organizaciju lovačkih natjecanja u obliku kupova i kola potiče se razvoj lovnog streljaštva i lovne kinologije, odnosno razvoj lovnog gospodarenja u Zagrebačkoj županiji. Putem edukativnih i natjecateljskih aktivnosti povećat će se sposobnost lovaca s područja Županije za provedbu lovnog gospodarenja, unaprijedit će se njihove sposobnosti rukovanja vatrenim oružjem te povećati brojnost i kvaliteta lovačkih pasa. Provedba ove mjere doprinijet će sveukupnoj promociji lovstva i povećati svijest javnosti o važnosti lovnog gospodarenja u ekološkom, društvenom, ekonomskom i turističkom pogledu.

Iz područja ribarstva putem slijedećih mjera:

1. **KRAJOBRAZNO UREĐENJE JEZERA I VODOTOKA**

Opis mjere

Krajobraznim uređenjem obala, čišćenjem i održavanjem jezera i ribolovnih vodotokova te uređenjem natjecateljskih staza, udruge ovlaštenika ribolovnog prava s područja Zagrebačke županije, podižu kvalitetu ribolovnog područja ili ribolovne zonu (jezera) kojom gospodare, doprinose stvaranju boljih uvjeta za bavljenje ribolovom, potiču razvoj intenzivnog športskog ribolova i ribolovnog turizma na području Zagrebačke županije.

1. **POTPORA ORGANIZACIJI GOSPODARSKIH MANIFESTACIJA**

Opis mjere

Ovom se mjerom putem organizacije športsko ribolovnih natjecanja promiče i popularizira ribolov unutar i izvan granica Zagrebačke županije, a sve aktivnosti koje se provode doprinose razvitku ribarstva, ribolovnih područja i ribolovnog turizma.

Provedbom mjere unapređuje se povezivanje i udruživanje ribiča, podiže razina znanja iz područja ribarstva i ribolova, poboljšavaju uvjeti za djelovanje u ruralnom prostoru, razvija se ribolovni turizam i povećava prepoznatljivosti športskog ribolova.

**XIX.**

Ostale odredbe Programa poticanja razvoja poljoprivrede, šumarstva i ruralnog prostora Zagrebačke županije za razdoblje od 2023. do 2025. godine ostaju nepromijenjene.

**XX.**

Ove Izmjene i dopune Programa poticanja razvoja poljoprivrede, šumarstva i ruralnog prostora Zagrebačke županije za razdoblje od 2023. do 2025. godine objavit će se u „Glasniku Zagrebačke županije“ a stupaju na snagu 1. siječnja 2024.

KLASA:

URBROJ:

Zagreb, \_\_\_\_\_\_\_\_\_\_ 2023.

**PREDSJEDNICA**

**ŽUPANIJSKE SKUPŠTINE**

**ZAGREBAČKE ŽUPANIJE**

**Martina Glasnović**